KOMISSION KERTOMUS EUROOPAN PARLAMENTILLE JA NEUVOSTOLLE

Euroopan ympäristötilinpidosta annetulla asetuksella (EU) N:o 691/2011 komissiolle siirretyn delegoitujen säädösten antamisvallan käyttämisestä

1)Tausta

Euroopan ympäristötilinpidosta 6 päivänä heinäkuuta 2011 annetun Euroopan parlamentin ja neuvoston asetuksen (EU) N:o 691/2011 3 artiklan 3 ja 4 kohdassa komissiolle siirretään valta antaa delegoituja säädöksiä. Kyseisen asetuksen 9 artiklan 2 kohdan mukaisesti valta antaa delegoituja säädöksiä siirretään viideksi vuodeksi 11 päivästä elokuuta 2011. Säädösvallan siirtoa jatketaan ilman eri toimenpiteitä viiden vuoden pituisiksi kausiksi, jollei Euroopan parlamentti tai neuvosto vastusta tällaista jatkamista.

Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen tämän viiden vuoden pituisen kauden päättymistä. Komissio antoi ensimmäisen kertomuksen marraskuussa 2015. Päätösvallan siirtoa jatkettiin automaattisesti viidellä vuodella, sillä parlamentti ja neuvosto eivät peruuttaneet sitä 9 artiklan 3 kohdan nojalla.

Tämä on toinen kertomus Euroopan ympäristötilinpidosta annetulla asetuksella (EU) N:o 691/2011 komissiolle siirretyn delegoitujen säädösten antamisvallan käyttämisestä.

2)Komission harjoittama siirretyn säädösvallan käyttäminen asetuksen (EU) N:o 691/2011 nojalla

Asetuksen (EU) N:o 691/2011 voimaantulon jälkeen komissio on antanut ainoastaan komission delegoidun asetuksen (EU) 2016/172.

Kyseisessä säädöksessä eritellään asetuksen (EU) N:o 691/2011 liitteessä VI olevassa 3 jaksossa tarkoitetut energiatuotteet. Tästä delegoidusta säädöksestä säädetään erityisesti asetuksessa (EU) N:o 538/2014, jolla muutetaan asetusta (EU) N:o 691/2011. Luettelo energiatuotteista Euroopan ympäristötilinpitoa varten on keskeinen elementti, jolla määritetään näiden tilastojen laajuus, tehdään mahdolliseksi tietojen vertailukelpoisuus maiden välillä ja varmistetaan fyysisiä energiavirtoja koskevien tilien sisäinen johdonmukaisuus (tasapainotus).

Useimmat Euroopan ympäristötilinpitoa varten tarvittavista energiatuotteista on aggregoitu asetuksessa (EY) N:o 1099/2008 olevasta energiatuotteiden luettelosta. Niitä täydennettiin muilla ympäristötilinpitoa varten tarvittavilla luokilla, joita ei kuitenkaan ole vahvistettu energiatilastoissa, eli luonnosta peräisin olevia energiapanoksia ja energiajäämiä koskevilla luokilla.

Komission delegoidun asetuksen (EU) 2016/172 valmistelun aikana järjestettiin asianmukaisia kuulemisia, myös asiantuntijatasolla. Eurostatin ympäristötilinpitoa käsittelevää työryhmää ja ympäristömenotilastoja käsittelevää työryhmää kuultiin yhteisessä kokouksessa maaliskuussa 2015. Ympäristötilastoja ja -tilinpitoa käsitteleviä johtajia (DIMESA) kuultiin kesäkuussa 2015. Sekä Euroopan parlamentille että neuvostolle annettiin asianmukaiset tiedot.

Komissio saattaa lähitulevaisuudessa joutua käyttämään 3 artiklan 3 ja 4 kohdassa säädettyjä valtuuksia ottaakseen paremmin huomioon EU:n nykyisten politiikkojen tietotarpeet.

3)Päätelmät

Komissio on käyttänyt sille delegoitua toimivaltaa asianmukaisesti ja pyytää Euroopan parlamenttia ja neuvostoa ottamaan huomioon tämän kertomuksen.

Komissio katsoo, että sillä olisi edelleen oltava asetuksen (EU) N:o 691/2011 nojalla siirretty säädösvalta, koska se saattaa tulevaisuudessa joutua antamaan delegoituja säädöksiä tilastointimenetelmien kehityksen huomioon ottamiseksi ja ensisijaisten tavoitteiden mukauttamiseksi uusiin ympäristötietotarpeisiin.